Izvor: toz-penkala.hr

Propala je jedina domaća industrija olovaka koja je desetljećima poslovala pod slavnim brendom velikog hrvatskog inovatora Slavoljuba Penkale.



Zbog nemogućnosti plaćanja duga od 1,2 milijuna kuna, TOZ Tvornica olovaka Zagreb je odlukom Trgovačkog suda u Zagrebu 16. srpnja poslana u stečaj.

Vjerovnici bi se u stečaju trebali namiriti u cijelosti, a dio novca mogli bi dobiti i dioničari jer tvrtka ima 60.000 četvornih metara u Općini Gornje Vrapče koje je pogodno za stambeno-poslovnu izgradnju, a čija vrijednost višestruko premašuje visinu dugova.



TOZ je, kako u razgovoru za Poslovni dnevnik tvrdi direktor tvrtke Tihomir Lalić, tijekom proljeća došao u probleme zbog obveza dogovorenih u predstečajnoj nagodbi, a nakon što je istekao dogovoreni dvogodišnji rok počeka.



Prva rata od dva milijuna kuna za obveze iz predstečajne nagodbe dospjela je 31. prosinca, a tvrtka nije uspjela isplatiti sve vjerovnike u punom iznosu.



"Presjekli smo agoniju"

Također, došlo je i do problema s inozemnim partnerom, kojem je TOZ izložen u sezoni zima-proljeće, kad nema posla na domaćem tržišu.



Radi se o dugogodišnjem kupcu grafitnih mina za tendere u Turskoj, koji se orijentirao na istočno tržište ostavivši TOZ bez velike poluge likvidnosti, te im je ukupno nedostajalo 900 tisuća kuna.

TOZ Penkala, Tvornica olovaka Zagreb d.d. osnovana je u Zagrebu 1937. godine. Tradicija proizvodnje pisaćeg pribora u gradu Zagrebu seže, međutim, i dalje u prošlost zahvaljujući radu ing. Slavoljuba Penkale, jednog od vodećih svjetskih izumitelja 20. stoljeća, koji je 1906. godine patentirao i počeo proizvoditi prvu mehaničku olovku na svijetu, a 1907. godine i prvo nalivpero.

Lalić smatra da su stečajem TOZ-a vjerovnici zaštićeni jer se više neće polako smanjivati vrijednost imovine.



"Presjekli smo agoniju, a u konačnici ovo je test i za dioničare da se i oni naplate jer dolaze u zadnji isplatni red. Dva najveća paketa drže Industrogradnja i TAB, no oni su znali u što ulažu", kaže za Poslovni dnevnik Lalić.



Radnici, od kojih su mnogi u TOZ-u odradili cijeli radni vijek, šokirani su ovakvim ishodom i teško mogu prihvatiti da je ovo kraj tvrtke u kojoj su cijeli život radili.

Ipak, Lalić tvrdi da je tvrtka tokom cijelog razdoblja blokade uredno isplaćivala plaće, tako da u trenutku pokretanja stečaja nisu imali dugove prema radnicima.

Pokušali se spasiti nabavom žirafe



U financijskom izvještaju koji je 30. srpnja prošle godine predan Zagrebačkoj burzi, TOZ Penkala navodi da su se odlučili na nabavu žirafe kako bi namaknuli dodatna sredstva za nastavak poslovanja.



"U 2. kvartalu 2014. godine nije bilo transakcija izvan redovnog poslovanja. Zbog aktualne krize na tržištu nekretnina Društvo aktivno radi na iznalaženju mogućnosti kako bi se dijelovi nekretnina koji nisu u neposrednoj funkciji poslovanja stavili u funkciju privređivanja. S te strane u narednom razdoblju Društvo namjerava pokrenuti projekt nabave egzotične životinje (žirafa) za koju postoje odgovarajući smještajni kapaciteti, te bi se nakon ishođenja potrebnih dozvola mogle naplaćivati ulaznice za gledanje kako zainteresiranim domaćim posjetiteljima tako i stranim turistima", stajalo je u financijskom izvješću TOZ Penkale.